b"\n_START_ARTICLE_\nGround-Based Midcourse Defense\n_START_PARAGRAPH_\nGround-Based Midcourse Defense (GMD), er navnet p\xc3\xa5 et amerikansk projekt for oprettelse af et missilskjold. GMD er en milit\xc3\xa6r strategi med tilknyttede systemer til beskyttelse af hele nationer mod angribende atomare ballistiske missiler. Projektet der tidligere hed National Missile Defense blev omd\xc3\xb8bt i 2002 med henblik p\xc3\xa5 at skelne mellem land-, luft- og s\xc3\xb8baserede missilforsvarssystemer som f.eks. Sea-Based X-Band Radar._NEWLINE_Angribende missiler kan im\xc3\xb8deg\xc3\xa5s af antiballistiske missiler eller laser. Missilerne kan nedk\xc3\xa6mpes n\xc3\xa6r affyringsrampen (boost phase), under flyvning (mid-course phase) eller ved atmosf\xc3\xa6risk genindtr\xc3\xa6den (terminal phase)._NEWLINE_Systemet har v\xc3\xa6ret under udvikling siden 1990'erne. Fra 2006 har dette system v\xc3\xa6ret operativt, men med begr\xc3\xa6nset evne. I efter\xc3\xa5ret 2006 havde USA succes med en test, hvor et langtr\xc3\xa6kkende missil blev affyret fra Alaska mod det kontinentale USA. 17 minutter senere blev et antiballistisk missil affyret fra Vandenberg Air Force Base i Californien. Ude i rummet udl\xc3\xb8stes selve det spr\xc3\xa6ng\xc2\xadhoved, der skulle finde og uskadelig\xc2\xadg\xc3\xb8re det fjendtlige missil._NEWLINE_Pr\xc3\xa6sident George W. Bush st\xc3\xb8ttede opbygningen af et missilskjold, der med baser i Polen og Tjekkiet skulle beskytte Europa og USA mod et atomangreb fra Iran. Planerne st\xc3\xb8dte mod stigende modstand af s\xc3\xa5vel milit\xc3\xa6re som teknologiske og politiske \xc3\xa5rsager, og i september 2009 besluttede Bushs afl\xc3\xb8ser Barack Obama at skrotte planerne."